Comisia a anunțat vineri, 18 septembrie, că va sprijini, cu suma de 15,7 milioane de euro, o nouă inițiativă ambițioasă de cercetare intitulată EU-RESPONSE, care va institui o rețea de cercetare clinică pentru tratamentul noului coronavirus și al altor boli infecțioase emergente. Finanțarea face parte din angajamentul în valoare de 1,4 miliarde de euro (din care 1 miliard de euro se alocă prin programul Orizont 2020), pe care Comisia l-a asumat pentru cercetare și inovare în domeniul coronavirusului având drept scop dezvoltarea de vaccinuri, de noi tratamente și de instrumente de diagnosticare menite să prevină răspândirea virusului.